I936 соналда байбихьана ХъахIабросулъ колхозияб багъа-бачари. Байбихьуда коллективияб магIишат цIакъго мискинаб букIана. Абизе бегьула дол соназда гьезул букIарабгIанасеб бечелъи жакъа ХъахIабросдерил щивасул азбаралда батулин. Амма дагь-дагьккун сонал анагIан цебетIей лъугьана колхозалда, киналго гьелда сверухъ гъункана ва гъеж гурун хIалтIана производство щула гьабизелъун. ХIалтIул гуреб мацI лъаларел чагIи ругилан абула хъахIабросдерида. ГIемерал рукIана дол соназда росулъ колхозиял церехъаби. Масала: гьединавлъун вукIана I937 соналда ДАССралъул Верховный Советалде районалдасан тIоцевесев депутатлъун вищун вукIарав Зубаиров Муса, Ленинил орден босарай ва гIемерал соназ гIачиязе хъулухъ гьабун фермаялда хIалтIарай доярка Лабазанова Зугьра ва гIемерал цогидалги. Жакъасеб гьаб захIматияб ахIвал-хIалалдаги колхозчагIаз жидерго коллективияб магIишат цIунун буго ва ракьалъеги гIи-боцIиялъеги хъулухъ гьабула киналго цадахъ рахъун.